**Agencija za mobilnost i programe Europske unije**, sa sjedištem u Zagrebu, Frankopanska 26, OIB: 25385906011, koju zastupa ravnateljica mr. sc. Antonija Gladović (dalje u tekstu: **Agencija**), s jedne strane,

i

[**Naziv korisnika**], sa sjedištem u [grad], [ulica i broj], OIB:[---], koje/u zastupa [funkcija, ime i prezime] (dalje u tekstu: **Korisnik**), s druge strane,

sklopili su sljedeći

**UGOVOR O DODJELI POTPORE**

**BROJ UGOVORA – X/2024.**

**PREDMET UGOVORA**

**Članak 1.**

1. Ovaj ugovor sklapa se na temelju Odluke o dodjeli potpore od [datum], KLASA: ---, URBROJ: ---.
2. Korisnik se obvezuje osigurati sudjelovanje sudionika iz ***Priloga 1.*** *– Popis sudionika na događaju umrežavanja*, koji će se održati dd.- dd. mm 202x. godine, u Briselu (Belgija), pod nazivom *Brokerage event for HE*.
3. Potpisivanjem Ugovora Korisnik pristaje na uvjete organizacije prijevoza i smještaja na događaj umrežavanja iz stavka 2. ovog članka u skladu s odredbama ovog Ugovora.

**IZNOS POTPORE**

**Članak 2.**

1. Agencija dodjeljuje potporu u obliku povrata prihvatljivih troškova smještaja i troškova prijevoza koji su stvarno nastali.
2. Agencija će Korisniku isplatiti potporu do iznosa 1.000,00 EUR (tisuću eura) po sudioniku.
3. Potpora će se isplatiti iz sredstava predviđenih projektom u okviru programa Obzor Europa, pod nazivom *Transnational network of national contact points (NCPs) for widening participation and strengthening the European research area*, broj projekta 101055286 (NCP\_WIDERA.NET).

**IZVJEŠTAVANJE**

**Članak 3.**

1. Plaćanje će se izvršiti na temelju izvješća o sudjelovanju, koje se smatra Korisnikovim zahtjevom za plaćanje.
2. Iznosi u izvješću o sudjelovanju moraju biti navedeni u eurima. Korisnik mora svaki iznos troškova u drugoj valuti preračunati u eure prema srednjem tečaju Hrvatske narodne banke objavljenom na mrežnoj stranici: <https://www.hnb.hr/statistika/statisticki-podaci/financijski-sektor/sredisnja-banka-hnb/devizni-tecajevi/tecajna-lista-za-klijente-hnb>, na dan izdavanja računa za usluge prijevoza i smještaja obuhvaćenih izvješćem o sudjelovanju. Tečajne liste potrebno je priložiti uz izvješće o sudjelovanju.
3. Korisnik je dužan dostaviti izvješće o sudjelovanju u roku 15 kalendarskih dana od dana završetka događaja umrežavanja iz članka 1. stavka 2. ovog Ugovora.
4. Izvješće o sudjelovanju podnosi se na obrascu, koji se nalazi u ***Prilogu 2.*** *– Izvješće o sudjelovanju*. Izvješće mora sadržavati podatke potrebne kako bi se opravdao iznos zatražen na temelju stvarno nastalih prihvatljivih troškova u skladu s uvjetima iz ovog Ugovora. Korisnik u izvješću o sudjelovanju mora popratnom dokumentacijom potvrditi da su podaci temeljem kojih se utvrđuje točan iznos financijske potpore potpuni i istiniti te da se nastali troškovi mogu smatrati prihvatljivima u skladu sa Ugovorom.
5. Izvješće o sudjelovanju se dostavlja putem elektroničke pošte na adresu widera@ampeu.hr. Agencija može zatražiti na uvid izvornike priloga uz izvješće o sudjelovanju.
6. Plaćanje se vrši nakon odobrenja izvješća o sudjelovanju. Agencija je dužna izvršiti provjeru izvješća o sudjelovanju u roku 20 kalendarskih dana od dana primitka izvješća o sudjelovanju te obavijestiti Korisnika o konačnom iznosu financijske potpore koji će mu se isplatiti.
7. Agencija utvrđuje konačni iznos potpore u skladu sa člankom 4. ovog Ugovora, temeljem podataka iz izvješća o sudjelovanju.
8. Ako Korisnik ne dostavi izvješće o sudjelovanju u roku iz stavka 3. ovog članka, Agencija nema obvezu isplate potpore.
9. Agencija neće odobriti izvješće o sudjelovanju ako Korisnik uz izvješće o sudjelovanju nije priložio potrebnu dokumentaciju ili nije dokazao da je ispunjena svrha sudjelovanja na događaju umrežavanja koja je navedena u prijavi. Ako Agencija ne odobri izvješće o sudjelovanju, dužna je o tome obavijestiti Korisnika te nema obvezu isplate potpore.

**PRIHVATLJIVI TROŠKOVI**

**Članak 4.**

1. Da bi Agencija potporu isplatila u obliku naknade stvarno nastalih troškova, moraju biti ispunjeni sljedeći uvjeti:
2. radi se o troškovima smještaja i troškovima prijevoza sudionika navedenih u Prilogu I. ovog Ugovora, u svrhu sudjelovanja na događaju umrežavanja iz članka 1. stavka 2. ovog Ugovora
3. sudionici navedeni u Prilogu I. ovog Ugovora dokazali su svoje sudjelovanje na događaju umrežavanja iz članka 1. stavka 2. ovog Ugovora
4. troškovi su nastali Korisniku
5. troškovi se odnose na usluge smještaja i prijevoza koje su korištene u razdoblju iz članka 1. stavka 2. ovog Ugovora ili jedan dan koji prethodi datumu početka događaja umrežavanja iz članka 1. stavka 2. ovog Ugovora i/ili jedan dan koji slijedi nakon datuma završetka događaja umrežavanja iz članka 1. stavka 2. ovog Ugovora, a iznimno, ako je Korisnik prilikom obračuna troškova službenog putovanja priznao dva dana koje prethode datumu početka događaja umrežavanja iz članka 1. stavka 2. ovog Ugovora i/ili dva dana koji slijede nakon datuma završetka događaja umrežavanja iz članka 1. stavka 2. ovog Ugovora, nadoknadit će mu se i taj trošak
6. troškove je moguće utvrditi i provjeriti pomoću dokumentacije priložene uz izvješće o sudjelovanju
7. troškovi su razumni, opravdani i u skladu s načelom ekonomičnosti jer odabrana opcija predstavlja najbolji omjer cijene i kvalitete usluge.
8. Da bi troškovi smještaja bili prihvatljivi, osim uvjeta iz stavka 1. ovog članka moraju biti ispunjeni i sljedeći uvjeti:
* vrsta smještaja: hotel do četiri zvjezdice (\*\*\*\*)/ smještaj organiziran preko [www.booking.com](http://www.booking.com) ili [www.airbnb.com](http://www.airbnb.com)
* kategorizacija smještaja: smještaj za potrebe poslovnog putovanja
* ostale vrste troškova koje se priznaju: boravišna pristojba
* obračun: u visini stvarno plaćenih računa za noćenje i ostalih računa za troškove koji se priznaju
* potrebna dokumentacija: račun za noćenje i ostale priznate troškove smještaja.
1. Da bi troškovi prijevoza bili prihvatljivi, osim uvjeta iz stavka 1. ovog članka moraju biti ispunjeni i sljedeći uvjeti:
	1. Javni prijevoz (zrakoplov, vlak, autobus, brod)
* kategorizacija prijevoza: ekonomski razred, iznimno poslovni razred, ako ga je Korisnik priznao prilikom obračuna troškova službenog putovanja jer je trošak prijevoza bio ekonomski povoljniji
* ostale vrste troškova koje se priznaju: prtljaga
* obračun: u visini stvarno plaćenih putničkih karata i ostalih troškova za troškove koji se priznaju
* potrebna dokumentacija: putni nalog, putni račun, račun za putničku kartu i ostale troškove, u slučaju putovanja zrakoplovom elektronski ispis zrakoplovne karte i propusnicu (boarding pass)
* ne obuhvaća troškove prijevoza u mjestu gdje se održava događaj umrežavanja iz članka 1. stavka 2. ovog Ugovora.
	1. Službeni automobil Korisnika ili osobni automobil sudionika
* uvjet: tu opciju prijevoza koriste svi sudionici s popisa iz Priloga I. ovog Ugovora
* obračun: najviše 50 centi po prijeđenom kilometru
* ostale vrste troškova koje se priznaju: cestarina, tunelarina, mostarina, parking, gorivo i dr. povezani trošak
* potrebna dokumentacija: putni nalog, putni račun, ispis ENC-a za putovanje službenim automobilnom odnosno ispis plana puta s početnom i završnom točkom službenog puta u kojem je vidljiv broj prijeđenih kilometara (npr. Google maps) za putovanje osobnim automobilnom, računi za ostale troškove koji se priznaju.
1. Isprave temeljem kojih se priznaju troškovi prijevoza i smještaja moraju biti izdani od strane pružatelja usluga. U izvanrednim okolnostima (npr. gubitak računa, krađa i sl.), vjerodostojna isprava može biti potvrda o cijeni karte uz obrazloženje.
2. Dokumentacija koja se prilaže uz izvješće o sudjelovanju dostavlja se skenirana. Agencija ima pravo zatražiti na uvid izvornike dokumentacije, koju će vratiti Korisniku po utvrđivanju konačnog iznosa potpore.
3. Potpora čini naknadu 100% stvarno nastalih prihvatljivih troškova smještaja i troškova prijevoza, pod uvjetom da ne prelazi ograničenje iz članka 2. stavka 2. Ugovora.
4. Iznimno, ako netko od sudionika navedenih u Prilogu I. ovog Ugovora ne sudjeluje na događaju umrežavanja iz članka 1. stavka 2. ovog Ugovora iz opravdanog razloga ili otiđe pa ranije prekine sudjelovanje, ako Korisnik dokaže da je za to postojao opravdani razlog (npr. smrt člana obitelji, bolest sudionika i sl.) i da je razlog nastao nakon nastanka troška Korisniku, Agencija može pri izračunu konačnog iznosa financijske potpore uzeti u obzir i te troškove prijevoza i smještaja sudionika.
5. Korisnik može zatražiti zamjenu sudionika iz Priloga I. ovo Ugovora. Korisniku će se priznati stvarni troškovi prijevoza i smještaja sudionika koji zamjenjuje jednog od sudionika iz Priloga I., pod uvjetom da je Korisnik o promjeni sudionika pisanim putem obavijestio Agenciju bez odgađanja nakon nastanka razloga za promjenu sudionika, Agencija je potvrdila opravdanost razloga zbog kojeg je zatražena zamjena te su ispunjeni svi uvjeti prihvatljivosti troškova iz ovog članka. U slučaju zamjene sudionika, Agencija dodjeljuje potporu u obliku povrata prihvatljivih troškova smještaja i troškova prijevoza za broj sudionika koji je naveden u Prilogu I.

**KONAČNI IZRAČUN POTPORE I PLAĆANJE**

**Članak 5.**

1. Agencija je dužna Korisniku isplatiti potporu u roku 30 kalendarskih dana od dana primitka izvješća o sudjelovanju, pod uvjetom da je isto odobreno i u konačnom iznosu potpore koji je utvrđen u skladu s člancima 3. i 4. ovog Ugovora.
2. Plaćanje će se izvršiti u eurima na sljedeći bankovni račun Korisnika:

Naziv banke: […]
Točni naziv vlasnika računa: […]
IBAN: […]

Poziv na broj: […]

Model: […]

**KOMUNIKACIJA**

**Članak 6.**

1. Osoba za kontakt Agencije u vezi izvršenja prava i obveza iz ovog Ugovora je: Ivana Ružić Divjak, u Odjelu za tematska područja i širenje sudjelovanja u programu Obzor Europa, e-adresa: widera@ampeu.hr, telefon: 01/ 500 5646.
2. Osoba za kontakt Korisnika u vezi izvršenja prava i obveza iz ovog Ugovora je: ---.

**SPOROVI**

**Članak 7.**

1. Svi eventualni sporovi koji proizađu iz ovog Ugovora, Ugovorne strane nastojat će riješiti mirnim putem (sporazumom). Ukoliko u tome ne uspiju, ugovaraju nadležnost stvarno nadležnog suda u Zagrebu.
2. Na sva pitanja koja nisu uređena ovim Ugovorom, primjenjuje se zakon kojim se uređuju obvezni odnosi.

**ZAVRŠNE ODREDBE**

**Članak 8.**

1. Ugovor stupa na snagu na dan kada ga potpiše posljednja Ugovorna strana.
2. Ugovor se sklapa u 2 (dva) istovjetna primjerka, po jedan za svaku ugovornu stranu.

|  |  |
| --- | --- |
| **Za Korisnika:**  | **Za Agenciju:** |
| FUNKCIJA | RAVNATELJICA |
|  |  |
| Ime i prezime | mr.sc. Antonija Gladović |
| [Mjesto], \_\_\_\_\_\_\_\_\_\_\_\_\_\_ | Zagreb, \_\_\_\_\_\_\_\_\_\_\_\_\_\_ |
|  | KLASA: ---URBROJ: --- |